ИСТРАЖИВАЊE „AНКЕТА О РАДНОЈ СНАЗИ“

**Правни основ**

Истраживање се спроводи на основу Закона о званичној статистици („Службени гласник РС“, број 104/09).

**Методолошке основе**

**Циљ и садржај статистичког истраживања**

Анкета о радној снази је истраживање којим се прикупљају подаци о основним карактеристикама радне снаге, на основу којих се врши процена укупне радне снаге у нашој земљи. Главни циљ овог истраживања јесте добијање података о три основна, међусобно искључива, контингента становништва: запослена, незапослена и неактивна лица, а добијени подаци користе се за праћење, мерење и оцењивање економских и друштвених кретања у Републици Србији. Основне области које се истражују су укупна запосленост и незапосленост, неактивност, као и демографске, социоекономске, образовне и друге карактеристике становништва у свакој од наведених области.

**Извештајне јединице, статистичке јединице**

Јединица анкетирања је сваки члан случајно изабраног домаћинства, а јединица избора је домаћинство изабрано у узорак.

**Обухват истраживања**

Анкетом о радној снази обухватају се сва лица у приватним, (не)институционалним домаћинствима на територији Републике Србије, без Региона Косово и Метохија, која представљају уобичајено становништво.

План узорка

*Оквир за избор узорка.* Заснован је на подацима Пописа становништва, домаћинстава и станова који је спроведен у Републици Србији 2011. године. Формиран је искључивањем свих пописних кругова са 19 или мање домаћинстава. Оквир је редукован за 1,5%.

*Тип узорка.* У Анкети се примењује двоетапни стратификовани, ротациони панел узорак. Јединице прве етапе су пописни кругови, а јединице друге етапе су домаћинства.

*Стратификација.* Пописни кругови, као примарне јединице, стратификују се према типунасеља на градска и остала, и према територији коју обухватају управни окрузи.

*Величина узорка.* Планирана годишња величина узорка износи 68.640 домаћинстaва, а по кварталу око 17.160 домаћинстава.

*Систем оцењивања.* Да би оцене из узорка биле репрезентативне за посматрану општу популацију, сваком домаћинству и лицу из узорка придружен је пондер (фактор експанзије). Основни пондер који произлази из примењеног узорачког дизајна коригован је за неодговор. Финални пондер за лице и домаћинство израчунава се на основу коригованог пондера за домаћинство применом методе калибрације. Калибрација је процедура којом се узорачки пондери множе факторима (калибрацијски фактори), тако да су добијене оцене у сагласности са текућим демографским проценама. Услови који морају да буду задовољени приликом израчунавања калибрацијских фактора су следећи: дистрибуција становништва према полу (две групе), по петогодиштима старости (14 група), на нивоу области (ниво НСТЈ 3) и дистрибуција домаћинстава према броју чланова домаћинства (шест група) на нивоу области, уз услов да домаћинство и свако лице из посматраног домаћинства имају исти финални пондер, што обезбеђује конзистентне оцене на бази домаћинстава и на бази лица. За оцену узорачких грешака израчунавају се стандардне грешке, коефицијенти варијације и интервали поверења за параметре, којима се мери прецизност оцена. Приликом публиковања података није могуће публиковати сваку оцену са њеном узорачком грешком. Да би се корисницима обезбедило да приликом анализе података располажу и узорачком грешком за податак, израчунате су приближне вредности на основу регресионог модела. Табеле на основу којих се може одредити узорачка грешка, као и начин коришћења табела, описан је у одељку 3.6 Методолошког упутства за кориснике.

**Метод, време и извори прикупљања података**

Анкета о радној снази се од 2015. године спроводи континуирано, тј. током целе године. Анкетирање траје седам дана, а изузетак су дани празника и годишњих одмора, када се период анкетирања може продужити за још седам дана. Период посматрања је седмица која претходи анкетирању, сем у случају продуженог периода анкетирања, када се посматра планирана седмица. У Анкети о радној снази **седмица** је дефинисана као период од седам дана, који почиње понедељком а завршава се недељом.

Упитник је основни инструмент за добијање одговора. Анкета се спроводи уз помоћ лаптопова на терену и телефона у кол центру. Извор података представља изјава лица које даје податке анкетару.

**Обавеза заштите индивидуалних података**

Резултати истраживања објављују се у агрегираном облику и у потпуности је обезбеђена тајност индивидуалних података о домаћинствима и лицима. Обавеза заштите индивидуалних података темељи се на члану 3 Одредбе за заштиту давалаца података, члановима 44, 45, 46, 47, 48 и 49 Одредбе о поверљивости Закона о званичној статистици („Службени гласник РС“, број 104/09).

Списак и дефиниције основних обележја – индикатора

***Домаћинством*** се сматра: **а)** свака породична или друга заједница лица која изјаве да заједно живе и да заједнички троше своје приходе за задовољавање основних животних потреба (трошкова становања, исхране итд.), без обзира на то да ли се у време анкетирања сви чланови налазе у месту где је домаћинство настањено или ван тог места; **б)** свако лице које живи сáмо (самачко домаћинство), а које нема своје домаћинство у другом месту, које живи у посебном или у дељивом стану, или као самац – подстанар, без обзира на то да ли станује у истој соби са другим самцем или са члановима домаћинства станодавца, али не троши своје приходе заједно са њима, него само плаћа услуге становања.

***Запослени*** су лица која су најмање један сат у посматраној седмици обављала неки плаћени посао (у новцу или натури), као и лица која су имала запослење, али која су у тој седмици била одсутна са посла. У запослена лица, поред лица која имају заснован радни однос и раде у предузећу, установи или у другој врсти организације или раде као приватни предузетници, укључују се и индивидуални пољопривредници, помажући чланови у домаћинству, као и лица која су обављала неки посао који су самостално пронашла и уговорила (усмено или писмено) без заснивања радног односа и којима је тај рад представљао једини извор средстава за живот. Према томе, у Анкети се не узима у обзир формални статус лица које се анкетира, него се радни статус тог лица одређује на основу стварне активности коју је оно обављало у посматраној седмици.

Према Класификацији професионалног статуса запослених лица, запослена лица деле се на самозапослене, запослене раднике и помажуће чланове домаћинства.

***Самозапослени*** су лица која раде самостално у властитом предузећу, приватној радњи или на пољопривредном имању, као и лица која обављају самосталну професионалну делатност или неки други посао за сопствени рачун.

***Запослени радници*** су лица која раде за послодавца у било ком сектору својине, без обзира на то да ли имају формални уговор о запослењу или раде на основу усменог договора. Чланови домаћинства који помажу у обављању породичног посла и који су плаћени за свој рад сматрају се запосленим радницима.

***Помажући чланови*** ***у породичном послу*** су лица која помажу другом члану домаћинства у вођењу породичног посла или пољопривредног газдинства а при томе нису плаћена за тај рад.

***Незапослени*** су лица која у посматраној седмици нису обављала ниједан плаћени посао, нити су имала посао са којег су одсуствовала и на који су могла да се врате након истека одсуства, под условом да су задовољавала следеће критеријуме:

* да су у последње четири седмице предузимала активне кораке у циљу налажења посла и да су, уколико би им посао био понуђен, била у могућности да почну да раде у року од две седмице;
* да у последње четири седмице нису активно тражила посао, јер су нашла посао на којем је требало да почну да раде након истека посматране седмице, а најкасније за три месеца.

***Активно становништво (радну снагу*)** чине сва запослена и незапослена лица.

***Неактивно становништво*** чине сва лица стара 15 и више година која нису сврстана у активно становништво.

***Неформално запослени*** су запослени радници без писменог уговора о раду, самозапослена лица у нерегистрованим пословним субјектима, као и помажући чланови у породичном послу.

***Потенцијално активно становништво (потенцијална радна снага)*** чине лица која активно траже посао, али нису у могућности да одмах, односно у року од две седмице почну да раде, као и лица која су могућности да одмах почну да раде, али која активно не траже посао. У овај контингент укључена су и тзв. „обесхрабрена лица“, тј. лица која не траже посао зато што су уверена да га не могу наћи, иако су у могућности да одмах почну да раде уколико би им посао био понуђен.

***Субјективни радни статус*** представља радни статус анкетираног лица према његовом сопственом мишљењу, а не према његовој стварној активности у посматраној седмици.

***Стопа активности*** представља проценат активног становништва у укупном становништву старом 15 и више година.

***Стопа запослености*** представља проценат запосленог у укупном становништву старом 15 и више година.

***Стопа незапослености*** представља проценат незапослених у укупном броју активних становника.

***Стопа неактивности*** представља проценат неактивног становништва у укупном становништву старом 15 и више година.

**Усаглашеност са међународним препорукама, стандардима и праксом**

При спровођењу овог истраживања примењена су методолошка решења која су усклађена са препорукама и дефиницијама Међународне организације рада (*International Labour Organization* – ILO) и захтевима Евростатa (*European Statistical Office*), чиме је обезбеђен најважнији извор за међународно поређење података Републике Србије са другим земљама у области статистике рада. Коришћене су дефиниције и препоруке објављене у методолошком материјалу Евростата: Council Regulation (EC) No 377/2008, Council Regulation (EC) No 577/98, Commission Regulation (EC) No 430/2005.

Упоредивост података

Подаци су потпуно упоредиви за период од 2008. до 2013. године, када је Анкета спровођена на полугодишњем нивоу. Током 2014. године Анкета је спровођена квартално чиме је нарушена упоредивост са претходним годинама. Од 2015. године анкетирање се спроводи континуирано. С обзиром да је почев од 2016. године промењен систем оцењивања, у складу са регулативама Евростата, урађена је ревизија како би се превазишао ефекат ове промене и обезбедила упоредивост података за период који следи са подацима из 2014. и 2015. године.

**Опис организације истраживања**

**Органи за спровођење истраживања (одговорни произвођач званичне статистике)**

У складу са Програмом статистичких истраживања, организацију припреме и спровођење, као и обраду прикупљених података, обавља Републички завод за статистику, а непосредни извршиоци Анкете су: **анкетари, контролори и инструктори**.

**Обавезност (или необавезност) давања података**

Обавеза давања података темељи се на члану 26 а казнене одредбе за одбијање давања података или давање непотпуних и нетачних података на члану 52 Закона о званичној статистици („Службени гласник РС“, број 104/09).

**Роковник основних фаза спровођења истраживања, укључујући публиковање података**

Саопштење се издаје у штампаном и електронском облику и презентује се на сајту Републичког завода за статистику 45 дана по завршетку истраживања, у складу са Планом публиковања.

Подаци у агрегираном облику на годишњем нивоу издају се крајем марта, у едицији „Билтени“, такође у штампаном и електронском облику.

**Инструменти истраживања**

За спровођење Анкете о радној снази утврђени су следећи методолошки инструменти:

1. Списак домаћинстава изабраних у узорак (АРС-а),
2. Упитник (у електронској форми), и
3. Упутство за попуњавање.

Списак номенклатура и класификација које се користе у истраживању (са обавештењем где се могу пронаћи)

Приликом шифрирања и обраде података добијених овом анкетом коришћене су следеће класификације:

1. Класификација делатности, која је упоредива са класификацијом делатности Уједињених нација (ISIC – рев. 4) и класификацијом Европске уније (NACE, rev. 2),
2. Класификација занимања, која је упоредива са Међународном стандардном класификацијом занимања (ISCO 08),
3. Списак школа, који је упоредив са међународним нивоима образовања и обуке (ISCED 2011), и
4. Класификација професионалног статуса запослених лица, која је упоредива са међународном класификацијом положаја у запослењу (ICSE).

Списак публикација у којима се објављују методологија и резултати страживања (у штампаном облику и/или на интернет презентацији)

1. Саопштење (Анкета о радној снази),
2. Билтен (Анкета о радној снази),
3. Методолошко упутство (Анкета о радној снази),
4. Статистички годишњак, и
5. Статистички календар.

Контакт особа – Весна Пантелић, 011/2412-922, локал 372